# புவனேசுவர் குமார்



**புவனேசுவர் குமார்** (*Bhuvneshwar Kumar*, பிறப்பு: 5 பெப்ரவரி 1990) என்பவர் இந்தியப் பன்னாட்டுத் துடுப்பாட்ட வீரர். இவர் உள்நாட்டில் உத்தரப் பிரதேச அணிக்க்காகவும், இந்தியன் பிரீமியர் லீக்கில் சன்ரைசர்ஸ் ஐதராபாத் அணிக்காகவும் விளையாடுகிறார். இவர் வலது-கை நடுத்தர-வேகப்பந்து வீச்சாளரும், வலது-கை துடுப்பாட்ட வீரரும் ஆவார். பாக்கித்தான் அணிக்கு எதிரான இ20ப போட்டி ஒன்றில் மூன்று மட்டையாளர்களை வீழ்த்திய போது இவரது திறமைகள் வெளிப்பட்டன. இதற்குப் பின்னர் ஒருநாள் போட்டிகளிலும் திறமையாக விளையாடி இந்தியத் துடுப்பாட்ட அணியில் இடம் பிடித்தார்.  

உத்தரப் பிரதேசத்தின் குர்சார் குடும்பம் ஒன்றில் மீரட் நகரில் புவனேசுவர் பிறந்தார். இவரது தந்தை கிரன் பால் சிங் ஒரு காவல்துறை அதிகாரியாக இருந்தார்.  

## ஆரம்ப கால வாழ்க்கை
புவனேசுவர் குமார் பெப்ரவரி 5, 1990-ல் மீரட்டில் பிறந்தார். இவரின் தந்தை<nowiki/> கிரன் பால் சிங் மவி, உத்திரப்பிரதேச காவல் அதிகாரியாக பணிபுரிந்துவருகிறார். இவரின் தாய் இந்திரேசு மவி குடும்பத் தலைவி ஆவார். இவரின் சகோதரி ரேகா ஆதனா, தான் புவனேசுவர் குமாருக்கு வயதாக இருக்கும் போது அவரை ஊக்கப்படுத்தி துடுப்பாட்ட பயிற்சிக்கு அனுப்பினார்.  

## உள்ளூர்ப் போட்டிகள்
குமார் உள்ளூர்ப் போட்டிகளில் உத்தரப் பிரதேசம் அணிக்காகவிளையாடினார். துலீப் கோப்பை போட்டிகளிலும் விளையடியுள்ளார். வங்காளம் துடுப்பாட்ட அணிக்கு எதிராக தனது 17 ஆம் வயதில் முதல் தரத் துடுப்பாட்டத்தில் அறிமுகம் ஆனார்.  

அதன் இரண்டாவது போட்டியில் 3.03 என்ற பந்துவீச்சு விகிதத்தில் 1 மட்டையாளரை வீழ்த்தினார். அதே போட்டியில் 312 பந்துகளில் 128 ஓட்டங்கள் எடுத்தார். அந்தத் தொடரின் தொடர் நாயகன் விருது பெற்றார். 2008-2009 ஆம் ஆண்டின் ரஞ்சிக் கோப்பை போட்டியின் இறுதில் சச்சின் டெண்டுல்கரை சுழியத்தில் வீழ்த்தினார். முதல் தரப் போட்டிகளில் சச்சின் ஓட்டங்கள் எடுக்காது சுழியத்தில் ஆட்டமிழப்பது இதுவே முதல்முறையாகும்.  

## பன்னாட்டுப் போட்டிகள்
பெங்களூரில் நடைபெற்ற பன்னாட்டு இருபது20 போட்டியில் பாக்கித்தான் துடுப்பாட்ட அணிக்கு எதிரான போட்டியில் அறிமுகம் ஆனார். இங்கிலாந்து துடுப்பாட்ட அணிக்கு எதிராக, பர்விந்தர் அவனாவின் மோசமான செயல்பாட்டினால் இவருக்கு விளையாட வாய்ப்பு கிடைத்தது. இந்தத் தொடரின் ஒரு போட்டியில் நான்கு ஓவர்களில் 9 ஓட்டங்கள் விட்டுக்கொடுத்து 3 மட்டையாளர்களை வீழ்த்தினார். இவர்கள் நசீர் ஜம்சீட், அகமது செசாத் மற்றும் உமர் அக்மல் ஆகிய மூன்று முக்கிய வீரர்களாவர்.  

இவர் முதன்முதலாக விளையாடிய ஒருநாள் பன்னாட்டுத் துடுப்பாட்டப் போட்டியின் முதல் பந்திலேயே முகம்மது அபீசை வீழ்த்தினார். இவரின் முதல் ஒருநாள் பன்னாட்டுத் துடுப்பாட்டம், பன்னாட்டு இருபது20, தேர்வுத் துடுப்பாட்டம் ஆகிய மூன்று போட்டிகளிலும் இவரது முதல் வீழ்த்தல் *இலக்கு வீச்சு* முறையில் அமைந்தது.  

## முதல் தேர்வுத் துடுப்பாட்டம்
இவர் ஆத்திரேலியத் துடுப்பாட்ட அணிக்கு எதிரான 2013 *ஆலன் பார்டர்- கவாஸ்கர் கோப்பை*யில் அறிமுகம் ஆனார். இந்தப் போட்டியில் 6 மட்டையாளர்களை வீழ்த்தினார். இவரும் , மகேந்திரசிங் தோனியும் ஒன்பதாவது இழப்புக்கு இணைந்து புதிய சாதனை படைத்தனர். இவர் 10ஆவது வீரராக கள்மிறங்கி 38 ஓட்டங்கள் எடுத்தார்.  

இவரின் முதல் தேர்வுத் துடுப்பாட்டப் போட்டியில் அறிமுக தொப்பியை இஷாந்த் ஷர்மா இவருக்கு வழங்கினார். இவரின் முதல் ஆட்டப்பகுதியில் எந்தவொரு மட்டையாளரையும் வீழ்த்த இயலவில்லை. ஏனெனில் அந்த மைதானம் சுழற்பந்து வீச்சுக்கு சாதகமாக இருந்தது. மட்டையாட்டத்தின் போது இவரும் மகேந்திர சிங் தோனியும் இணைந்து 9ஆவது விக்கெட்டுக்கு 140 ஓட்டங்கள் எடுத்து சாதனை படைத்தனர். இதன் மூலம் இந்திய அணி 266 ஓட்டங்கள் எடுத்தது. இரண்டாவது ஆட்டப்பகுதியில் இவருக்கு பந்து வீச வாய்ப்பு கிடைக்கவில்லை. எனவே அறிமுக தேர்வுத் துடுப்பாட்டத்தில் இவர் வீழ்த்தல்களின்றி இருந்தார். பிறகு தொரின் இரண்டாவது போட்டியில் டேவிட் வார்னர், ஷேன் வாட்சன், எட் கோவன் ஆகிய மூன்று மட்டையாளர்களை வீழ்த்தினார்.